钦定古今图书集成/明伦汇编/官常典/第096卷 > 荣王爽
## 钦定古今图书集成/明伦汇编/官常典/第096卷 > 荣王爽

按《金史》本传：“爽本名阿邻，天德三年，授世袭猛安。正
隆二年，除横海军节度使，改安武军留守司，奉朝请。
海陵将伐宋，严酒禁，爽坐与其弟阿锁及从父兄亨
徒单贞会饮，被杖，下迁归化州刺史，夺猛安。未几，复
除安武军节度使。海陵渡淮，分遣使者翦灭宗室，爽
忧惧不知所出。会世宗即位东京，宗室璋推爽弟阿”
锁行中都留守，遣人报爽，爽弃妻子来奔，与弟忻州
刺史可喜俱至中都，东迎车驾，至梁鱼务，入见。世宗
大悦，即除殿前马步军都指挥使，封温王，改秘书监。
母忧，寻起复，迁太子太保，进封寿王。顷之，世宗第五
女蜀国公主下嫁唐括鼎，赐宴神龙殿，谓爽曰：“朕与
卿兄弟在正隆时，朝夕常惧不保，岂意今日赖尔兄
弟之福，可以享安乐矣。”爽泣下顿首谢。未几，判大宗
正事，太子太保如故。爽有疾，诏除其子符宝祗候思
列为忠顺军节度副使，爽入谢，上曰：“朕以卿疾，使卿
子迁官，冀卿因喜而愈也。思列年少，未闲政事，卿训
以义方，使有善可称，别加陞擢。”爽疾少间，将从上如
凉陉，赐钱千万，进封英王，转太子太傅，复世袭猛安，
进封荣王，改太子太师。显宗长女邺国公主下嫁乌
古论谊，赐宴庆和殿，爽坐西向迎夕照，面发赤似醉。
上问曰：“卿醉邪？”对曰：“未也。臣面迎日色，非酒红也。”上
悦，顾群臣曰：“此弟出言，未尝不实，自小如此。”因谓显
宗兄弟曰：“汝等可以为法。”以爽赀用有阙，特赐钱一
万贯。二十三年，爽疾久不愈，敕有司曰：“荣王告满百
日，当给以王俸。”既薨，上悼痛，辍朝，遣官致祭，赙银千
两、重彩四十端、绢四百匹，陪葬山陵，亲王百官送葬。
他日，谓大臣曰：“荣王之葬，朕以不果亲送为恨。”其见
友爱如此。